
I. UMUMIY QOIDALAR
Ushbu “[Universitet]ning Yashil kampus strategiyasi” universitet faoliyatiga ekologik barqarorlik tamoyillarini joriy etish, zamonaviy “yashil” infratuzilmani yaratish, ekologik ta’lim va madaniyatni yuksaltirish, shuningdek, oliy ta’lim muassasasini innovatsion “Aqlli barqaror universitet” (Smart Sustainable University) modeliga aylantirish maqsadida ishlab chiqilgan. 2026–2030-yillarga mo‘ljallangan ushbu Strategiya universitetning uzoq muddatli barqaror rivojlanish siyosati, strategik maqsadlari va boshqaruv mexanizmlarini belgilovchi rasmiy institutsional hujjat hisoblanadi.
Hujjat doirasida quyidagi ustuvor yo‘nalishlar belgilangan: barqaror infratuzilma bo‘yicha ilg‘or yechimlarni tatbiq etish, ta’lim dasturlariga ESG hamda “yashil iqtisodiyot” tamoyillarini integratsiya qilish, iqlim o‘zgarishi sohasidagi amaliy tadqiqotlarni kengaytirish va barqaror rivojlanishning global standartlariga integratsiyalashish. Strategiyaning asosiy maqsadlari etib kampusni talabalar loyihalari uchun “jonli laboratoriya” (Living Lab) tadqiqot markaziga aylantirish, biznes hamjamiyati bilan mustahkam sheriklikni yo‘lga qo‘yish hamda universitetning akademik brendini xalqaro barqarorlik reytinglarida yuksaltirish belgilangan.
II. STRATEGIYANING ME’YORIY VA INSTITUTSIONAL ASOSLARI
1. Milliy me’yoriy-huquqiy asoslari
Strategiyaning me’yoriy-huquqiy asosini quyidagilar tashkil etadi: O‘zbekiston Respublikasi Prezidentining 2026-yil 25-martdagi PQ-110-sonli Qarori, Milliy “Yashil iqtisodiyot” strategiyasi, “O‘zbekiston – 2030” strategiyasi, “Yashil makon” umummilliy loyihasi hamda Atrof-muhit muhofazasi va ekologik madaniyatni yuksaltirish konsepsiyasi. Ushbu Strategiya oliy ta’lim sohasidagi davlat siyosatini institutsional darajada amalga oshirishga qaratilgan bo‘lib, ekologik ta’lim, madaniyat, “yashil kampus” tizimi va eko-innovatsiyalarni rivojlantirish orqali universitetning respublikamizdagi yashil transformatsiya bo‘yicha milliy majburiyatlarni bajarishga qo‘shayotgan bevosita hissasini aks ettiradi.
2. Xalqaro metodologik va innovatsion asoslari
Strategiyani ishlab chiqishda xalqaro metodologik asos sifatida Erasmus+ dasturining Oliy ta’lim salohiyatini oshirish (CBHE) yo‘nalishi doirasidagi 101234907-sonli GreenCamUz – “Yashil kampus tashabbusi: O‘zbekistonda oliy ta’limga barqarorlikni joriy etish” loyihasi natijalari, Yevropa Ittifoqining “Yashil bitim” (European Green Deal) tamoyillari hamda xalqaro universitetlarning ilg‘or amaliy tajribalari inobatga olindi.

Strategiyaning konseptual asosini quyidagi xalqaro yondashuvlar tashkil etadi:
– karbon emissiyalarini kamaytirish va iqlim neytralligiga intilish;
– resurslardan samarali foydalanish va aylanma iqtisodiyot tamoyillarini joriy etish;
– energiya samaradorligini oshirish va qayta tiklanuvchi energiya manbalaridan foydalanish;
– ekologik boshqaruv va ESG tamoyillarini rivojlantirish;
– yashil innovatsiyalar va barqaror tadbirkorlikni qo‘llab-quvvatlash;
– kampuslarni “Living Lab” va “Smart Campus” modeliga transformatsiya qilish.
Strategiyada loyiha hamkorlari bo‘lgan Opole Texnologiya Universiteti (Polsha), Vilnius Gediminas Texnika Universiteti (Litva) hamda Karabuk Universitetining (Turkiya) energiya samaradorligi, raqamlashtirish, chiqindilarni boshqarish, yashil boshqaruv va barqaror kampusni rivojlantirish bo‘yicha ilg‘or tajribalari moslashtirilgan holda qo‘llanilgan.
Shuningdek, strategiya UI GreenMetric, QS World University Rankings: Sustainability, Times Higher Education Impact Rankings hamda BMTning Barqaror rivojlanish maqsadlari bilan uyg‘unlashtirilgan bo‘lib, universitetning xalqaro barqarorlik indikatorlari bo‘yicha rivojlanishini ta’minlashga xizmat qiladi.
3. BMT Barqaror rivojlanish maqsadlariga (BRM) muvofiqligi
Universitet o‘zining kampus faoliyati, ta’lim dasturlari va ilmiy-tadqiqot ishlari orqali BMTning Barqaror rivojlanish maqsadlariga erishishga ko‘maklashish majburiyatini oladi. “Yashil kampus” strategiyasi doirasida ustuvor hisoblangan asosiy BRMlar quyidagilardan iborat:
· BRM 4: Sifatli ta’lim
· BRM 6: Toza suv va sanitariya
· BRM 7: Arzon va toza energiya
· BRM 11: Barqaror shaharlar va aholi punktlari
· BRM 12: Mas’uliyatli iste’mol va ishlab chiqarish
· BRM 13: Iqlim o‘zgarishiga qarshi kurashish
· BRM 17: Barqaror rivojlanish yo‘lidagi hamkorlik.
III. STRATEGIYANING ASOSIY MAQSADLARI
Belgilangan strategik maqsadlarga erishish universitetda zamonaviy ekologik boshqaruv tizimini izchil rivojlantirish hamda “yashil iqtisodiyot” va barqaror rivojlanish tamoyillarini ta’lim jarayoniga chuqur integratsiya qilishni ko‘zda tutadi. Ushbu chora-tadbirlar oliy ta’lim muassasasini nafaqat milliy, balki xalqaro darajada ham raqobatbardosh va nufuzli ilmiy-akademik markazga aylantirishga xizmat qiladi.
Strategiya doirasida amalga oshiriladigan ustuvor maqsadlar universitetning barcha tarkibiy bo‘linmalarini qamrab oladi va quyidagi asosiy yo‘nalishlarni o‘z ichiga oladi:
1. “Yashil boshqaruv” tizimini joriy etish. Universitet faoliyatiga ekologik menejment standartlarini tatbiq etish, maxsus Yashil kampus ofisini (Green Campus Office) tashkil etish hamda energiya, suv sarfi va havo sifatini real vaqt rejimida monitoring qiluvchi aqlli tizimlarni joriy qilish.
1. Kampus infratuzilmasini ekologik modernizatsiya qilish. Bino va kommunikatsiyalarni zamonaviy yashil texnologiyalar asosida yangilash. Bu jarayon LED yoritish tizimlari, quyosh panellari, energiyani nazorat qiluvchi aqlli hisoblagichlar hamda suv resurslarini oqilona boshqarishga qaratilgan suv tejovchi texnologiyalarni o‘rnatishni qamrab oladi.
1. “Qog‘ozsiz universitet” (Paperless University) modeliga o‘tish. Hujjat aylanishi va akademik jarayonlarni to‘liq raqamlashtirish orqali qog‘oz sarfi va ma’muriy chiqindilarni keskin kamaytirish.
1. Ta’lim dasturlarini yashil iqtisodiyot elementlari bilan boyitish. Barcha bakalavriat va magistratura yo‘nalishlaridagi o‘quv rejalariga barqaror rivojlanish, ekologik yondashuvlar va ESG tamoyillariga oid maxsus modullarni integratsiya qilish.
1. “Yashil tadqiqotlar” va ekologik innovatsiyalar ekotizimini yaratish. Yashil texnologiyalarni ishlab chiqish, sinovdan o‘tkazish va ekologik fanlarni rivojlantirish uchun qulay tadqiqot muhiti hamda zamonaviy laboratoriya bazasini shakllantirish.
1. Talabalar ekologik yetakchiligini va madaniyatini rivojlantirish. Yoshlarni ekologik transformatsiyaning faol ishtirokchilariga aylantirish, ularning startap va ekologik tashabbuslarini qo‘llab-quvvatlash hamda professor-o‘qituvchilar, xodimlar va talabalar orasida ekologik mas’uliyatni tarbiyalash.
1. Barqaror transport infratuzilmasini (Sustainable Transport) barpo etish. Kampus ichida va unga tutash hududlarda faol harakatlanish (piyoda va velosiped yo‘lakchalari) uchun sharoit yaratish, shaxsiy avtotransport vositalaridan foydalanishni kamaytirish va universitetning transportga oid uglerod izini (carbon footprint) minimallashtirish.
1. “Yashil sheriklik” va dual ta’lim mexanizmlarini kengaytirish. Davlat idoralari, biznes hamjamiyati va jamoatchilik bilan ekologik loyihalar doirasida strategik hamkorlikni yo‘lga qo‘yish, shuningdek, yashil iqtisodiyot sektorida dual ta’limni joriy etish orqali talabalarni bevosita ish joylarida amaliy ko‘nikmalar bilan ta’minlash.
IV. STRATEGIYANING ASOSIY TAMOYILLARI
Ushbu Strategiya quyidagi fundamental tamoyillarga asoslanadi va ular Strategiyani amalga oshirish doirasida qabul qilinadigan har qanday qaror hamda tashabbusni baholashning asosiy mezoni bo‘lib xizmat qiladi:
Barqarorlik - institutsional qadriyat sifatida: Universitet ekologik barqarorlikni o‘z faoliyatini belgilab beruvchi va akademik sifat bilan teng darajada ko‘riladigan strategik qadriyat sifatida qabul qiladi.
Ta’limga integratsiyalashuv ustuvorligi: O‘quv dasturlari, fan sillabusi va ilmiy tadqiqotlarga barqaror rivojlanish tamoyillarini chuqur integratsiya qilish - infratuzilmaviy o‘zgarishlar bilan bir qatorda eng muhim strategik ustuvorlik hisoblanadi.
“Kampus - jonli laboratoriya”. Jismoniy kampus muhitidan pedagogik va amaliy resurs sifatida foydalaniladi. Kampusning har bir infratuzilma tizimi (energiya, suv, chiqindilarni boshqarish, yashil maydonlar, transport) talabalarning ilmiy tadqiqotlari va loyihalari uchun amaliy ob’ekt bo‘lib xizmat qiladi.
Majburiyatlarning o‘lchanuvchanligi. Strategiyada belgilangan har bir maqsad va majburiyat aniq miqdoriy ko‘rsatkichlar (KPI), bazaviy qiymat hamda ijro muddatlari bilan ta’minlanadi. Monitoring tizimi universitetning resurs imkoniyatlariga to‘liq mutanosib ravishda tashkil etiladi.
Realizm, bosqichma-bosqichlik va doimiy takomillashuv. Strategik maqsadlar universitetning real salohiyati va resurslaridan kelib chiqib belgilanadi. Yillik monitoring natijalari maqsadli ko‘rsatkichlarni progressiv ravishda oshirib borishni yoki zarurat tug‘ilganda ularni obyektiv mezonlar asosida qayta ko‘rib chiqishni ta’minlaydi.
Kollektiv ishtirok va inklyuzivlik. “Yashil kampus” g‘oyasi barcha maqsadli guruhlarning (professor-o‘qituvchilar, tadqiqotchilar, ma’muriy xodimlar, talabalar va tashqi hamkorlar) faol jalb etilishini hamda hamjihatligini talab qiladigan umuminstitutsional transformatsiyadir.
Kontekstual moslashuvchanlik. Strategiya universitetning o‘ziga xos xususiyatlarini, mintaqaviy joylashuvini va uning akademik-tadqiqot profilini to‘liq hisobga oladi.
Shaffoflik va jamoatchilik oldidagi mas’uliyat. Universitet o‘z zimmasiga ochiq majburiyatlar oladi va ularning ijrosi to‘g‘risida har yili keng jamoatchilik uchun mo‘ljallangan Barqaror rivojlanish hisobotini (Sustainability Report) e’lon qiladi. Hisobotda barcha ma’lumotlar to‘liq hajmda, jumladan, erishilmagan maqsadlar, ularning sabablari tahlili va tuzatish choralari bilan birgalikda ochiq aks ettiriladi.
V. STRATEGIYANING USTUVOR YO‘NALISHLARI
Ushbu Strategiyada belgilangan maqsadlarga erishish va universitetni “Aqlli barqaror universitet” modeliga o‘tkazish o‘zaro uzviy bog‘liq bo‘lgan 10 ta ustuvor strategik yo‘nalish doirasida amalga oshiriladi. Har bir yo‘nalish kampus hayotining muayyan ekologik yoki akademik jabhasini qamrab olib, universitetning xalqaro reytinglardagi nufuzini oshirishga xizmat qiladi.
Ushbu ustuvor yo‘nalishlarni hayotga tatbiq etishning aniq mexanizmlari, ijro muddatlari va mas’ul tarkibiy bo‘linmalari 1-ilova (Amalga oshirish bo‘yicha “Yo‘l xaritasi”)da, ularning yillar kesimidagi miqdoriy prognozlari esa 2-ilova (Maqsadli ko‘rsatkichlar)da batafsil belgilangan.
1. Yashil boshqaruv va institutsional menejment
Universitetda ekologik boshqaruv tizimini shakllantirish va muvofiqlashtirish maqsadida maxsus Yashil kampus ofisi (Green Campus Office) tashkil etiladi. Ushbu bo‘linma yashil samaradorlik ko‘rsatkichlari tizimini joriy etadi, yillik barqaror rivojlanish hisobotini tayyorlaydi hamda Ekologik komplayens (Environmental Compliance) va ESG tamoyillariga asoslangan boshqaruv modelini izchil amalga oshiradi. Ofisning asosiy funksiyalariga yashil auditlar o‘tkazish, uglerod hisobini yuritish, ekologik hisobotlarni tayyorlash va kampus monitoringini muvofiqlashtirish kiradi.
2. Yashil infratuzilma va barqaror kampus
Kampusni ekologik modernizatsiya qilish doirasida resurslarni tejovchi ilg‘or texnologiyalar tatbiq etiladi. Binolarda energiya sarfini optimallashtirish uchun LED va aqlli yoritish tizimlari o‘rnatiladi, muqobil energiya manbai sifatida esa quyosh fotoelektr stansiyalari (panellar) qo‘llaniladi. Elektr energiyasi iste’moli aqlli monitoring tizimlari orqali real vaqt rejimida kuzatib boriladi. Resurslardan oqilona foydalanish maqsadida suv tejovchi uskunalar, aqlli sug‘orish tizimlari va lokal oqova suvlarni tozalash inshootlari barpo etiladi. Talabalar va xodimlar uchun qulay hamda sog‘lom eko-hududlar (eko-auditoriyalar va yashil dam olish zonalari) yaratiladi.
3. Suv resurslarini muhofaza qilish va oqilona boshqarish
Markaziy Osiyodagi o‘tkir suv taqchilligi (suv stressi) holatini inobatga olgan holda, suv resurslaridan tejamkorlik bilan foydalanish mustaqil yo‘nalish sifatida belgilangan. Ushbu yo‘nalish doirasida suv yo‘qotish nuqtalarini aniqlovchi kompleks suv auditi o‘tkaziladi va barcha asosiy iste’mol nuqtalarida aqlli hisoblagichlar o‘rnatiladi. Kampus yashil maydonlarini parvarishlashda tomchilatib va sensorli sug‘orish texnologiyalariga o‘tiladi. Shu bilan birga, sug‘orish ehtiyojlari uchun yomg‘ir suvini to‘plash (rainwater harvesting) hamda maishiy oqova suvlarni qayta ishlab, qayta ishlatish tizimlari yo‘lga qo‘yiladi.
4. Qog‘ozsiz va raqamli kampus
“Qog‘ozsiz universitet” (Paperless University) konsepsiyasi doirasida ma’muriy boshqaruv va akademik hujjat aylanishi to‘liq raqamli platformalarga o‘tkaziladi. Elektron hujjat aylanishi va elektron raqamli imzo (ERI) tizimini joriy etish bilan bir qatorda, raqamli arxivlar, davomatni elektron kuzatish tizimlari, onlayn hisobot platformalari va bulutli boshqaruv yechimlari ishga tushiriladi. Bu chora-tadbirlar qog‘oz sarfini keskin kamaytirish barobarida, ma’muriy jarayonlarning tezkorligi va shaffofligini oshiradi.
5. Yashil ta’lim va barqarorlik dasturlari
Barqaror rivojlanish va yashil iqtisodiyot tamoyillarini o‘quv jarayoniga organik integratsiya qilish akademiyaning asosiy vazifalaridan biridir. Shu maqsadda o‘quv rejalariga ixtisoslashtirilgan yangi kurslar: yashil iqtisodiyot, barqaror turizm, iqlim o‘zgarishi va unga moslashish, ESG boshqaruvi hamda ekologik etika modullari kiritiladi. Akademik dasturlardan tashqari, talabalar va tarmoq mutaxassislari uchun qisqa muddatli yashil mikro-malakalar (micro-credentials) va sertifikat dasturlari joriy etiladi.
6. Yashil tadqiqotlar va innovatsiyalar ekotizimi
Universitetda ekologik ilmiy-tadqiqotlarni rivojlantirish maqsadida Yashil tadqiqotlar markazi, Barqaror rivojlanish laboratoriyasi va Eko-innovatsiyalar xabi (Eco-Innovation Hub) tashkil etiladi. Ushbu tuzilmalarda iqlim o‘zgarishi, qayta tiklanadigan energiya manbalari, yashil texnologiyalar, ekologik monitoring va havo sifati nazorati bo‘yicha fundamental hamda amaliy tadqiqotlar olib boriladi. Ilmiy natijalarni tijoratlashtirish, talabalarning startap loyihalari va innovatsion ishlanmalarini qo‘llab-quvvatlash uchun qulay venchur ekotizimi yaratiladi.
7. Talabalar ekologik yetakchiligi va tashabbuslari
Talabalarni ekologik transformatsiyaning harakatlantiruvchi kuchiga aylantirish maqsadida keng ko‘lamli “Yashil elchilar” (Green Ambassadors) dasturi ishga tushiriladi. Eko-ko‘ngillilar tarmog‘i, yashil startaplar musobaqalari va yashil xakatonlar yoshlarning ijodiy va texnologik salohiyatini ekologik muammolar yechimiga yo‘naltiradi. Har yili an’anaviy tarzda o‘tkaziladigan “Yashil hafta” kampusi ichida va tashqarisida ekologik madaniyatni targ‘ib qiluvchi asosiy platformaga aylanadi.
8. Intellektual yashil kampus va raqamli monitoring
Kampusda raqamli ekologik nazoratni yo‘lga qo‘yish uchun yagona Raqamli ekologik panel (Green Dashboard) platformasi yaratiladi. Aqlli sensorlar (IoT) yordamida havo tozaligi, suv iste’moli va energiya sarfi uzluksiz monitoring qilinadi. Sun’iy intellekt (SI) texnologiyalariga asoslangan ushbu monitoring tizimi to‘plangan ma’lumotlarni avtomatik ravishda tahlil qiladi va resurslar isrof bo‘lishi yoki ekologik me’yorlar buzilishi holatlari aniqlanganda, mas’ul bo‘linmalarni tezkor qaror qabul qilish uchun ogohlantiradi.
9. Barqaror transport va mobillik
Xodimlar va talabalarning kunlik qatnovlari universitet uglerod izining (carbon footprint) sezilarli qismini tashkil etadi. Shu munosabat bilan, dastlab transport vositalaridan foydalanish ko‘rsatkichlarini aniqlash bo‘yicha so‘rovnoma o‘tkaziladi. Kampus hududida xavfsiz velosiped va samokat to‘xtash joylari tashkil etilib, markaziy hududda “avtomobilsiz zona” joriy etiladi. Kampusda elektromobillar uchun kamida 2 ta zaryadlash stansiyasi o‘rnatiladi. Shuningdek, jamoat transporti integratsiyasini yaxshilash va faol mobillikni (piyoda va velosipedda harakatlanishni) rag‘batlantiruvchi institutsional rag‘batlar tizimi joriy qilinadi.
10. Yashil dual ta’lim va sanoat hamkorligi
Ekologiya va barqaror rivojlanish sohasida amaliyotga yo‘naltirilgan qo‘shma kadrlar tayyorlash tizimi ishlab chiqiladi. Talabalar chiqindilarni qayta ishlash va utilizatsiya qilish korxonalari, muqobil energiya kompaniyalari, eko-turizm ob’ektlari, suv xo‘jaligi tashkilotlari va ekologik konsalting agentliklari bilan to‘g‘ridan-to‘g‘ri hamkorlikda dual ta’lim asosida tahsil oladilar. Ushbu mexanizm bitiruvchilarning yashil mehnat bozoriga moslashgan, yuqori malakali mutaxassislar sifatida kirib borishini ta’minlaydi.
VI. STRATEGIYANING AMALGA OSHIRISH BOSQICHLARI
Strategiyada belgilangan maqsadlarni izchil, tizimli va o‘z vaqtida hayotga tatbiq etish maqsadida uni amalga oshirish jarayoni quyidagi to‘rtta asosiy bosqichga bo‘linadi:
1-bosqich: Poydevor yaratish va institutsional asoslarni shakllantirish (2025–2026-yillar)
Dastlabki bosqichda yashil kampusning institutsional va tashkiliy asosi yaratiladi. Yashil kampus qo‘mitasi tuziladi, universitet faoliyatining barcha barqarorlik sohalari bo‘yicha kompleks bazaviy audit o‘tkaziladi hamda belgilangan 19 ta asosiy samaradorlik ko‘rsatkichi uchun boshlang‘ich (bazaviy) qiymatlar rasman qayd etiladi. Shu bilan birga, universitetning ekologik mas’uliyat bo‘yicha rasmiy deklaratsiyasi (bayonoti) e’lon qilinadi va strategiyani ijro etishning ichki me’yoriy-uslubiy bazasi ishlab chiqiladi.
2-bosqich: Amaliy ijro, pilot loyihalar va monitoringni yo‘lga qo‘yish (2027–2028-yillar)
Ikkinchi bosqichda barcha oltita strategik yo‘nalish bo‘yicha ustuvor chora-tadbirlarni amaliyotga tatbiq etish boshlanadi. Loyihaning WP5 (5-ish paketi) doirasidagi pilot tashabbuslar hayotga tatbiq qilinadi, “Yashil kampus elchilari” dasturi to‘liq ishga tushiriladi va universitetning birinchi Yillik barqaror rivojlanish hisoboti nashr etiladi. Universitet xalqaro UI GreenMetric reyting tizimida rasman ro‘yxatdan o‘tadi hamda issiqxona gazlari emissiyasi (Scope 1 va Scope 2 qamrovlari) bo‘yicha birlamchi metrik ma’lumotlarni to‘plashni boshlaydi. Barqaror rivojlanish modullari o‘quv dasturlariga to‘liq integratsiya qilinadi.
3-bosqich: Kengaytirish, integratsiyalash va o‘rta muddatli monitoring (2029-yil)
Uchinchi bosqichda sinovdan muvaffaqiyatli o‘tgan pilot loyihalar va yashil amaliyotlar universitetning boshqa barcha binolari hamda tarkibiy bo‘linmalariga translyatsiya qilinadi (kengaytiriladi). Barcha 19 ta KPI ko‘rsatkichi bo‘yicha strategiyaning o‘rta muddatli tahlili o‘tkaziladi va zarurat tug‘ilganda maqsadli ko‘rsatkichlarga obyektiv tuzatishlar kiritiladi. Universitet UI GreenMetric platformasiga o‘zining navbatdagi hisobotini taqdim etib, barqarorlik ko‘rsatkichlarining ijobiy dinamikasini (tendensiyasini) namoyish etadi. Yetakchi tarkibiy tuzilmalar ilg‘or profil ko‘rsatkichlarini amaliyotda qo‘llashga o‘tadi.
4-bosqich: Institutsionallashtirish va yangi strategik siklga o‘tish (2030-yil)
Yakuniy bosqich jarayonning yakunlanishi emas, balki keyingi uzoq muddatli strategik davrga zamin yaratishni anglatadi. Barcha KPI ko‘rsatkichlarining 2026-yildagi bazaviy qiymatlariga nisbatan yakuniy auditi va samaradorlikni baholash ishlari o‘tkaziladi. To‘plangan eng yaxshi amaliyotlar institutsional darajada hujjatlashtiriladi va ommalashtiriladi. Universitetning 2031–2035-yillarga mo‘ljallangan navbatdagi Yashil kampus strategiyasini ishlab chiqish jarayoni boshlanadi. Kampusning barqaror rivojlanishini boshqarish tizimi tashqi xalqaro grant (Erasmus+) mablag‘laridan mustaqil ravishda, universitetning doimiy ma’muriy-institutsional funksiyasi sifatida to‘liq tasdiqlanadi.
VII. KUTILAYOTGAN NATIJALAR VA SAMARADORLIK KO‘RSATKICHLARI
Strategiyani muvaffaqiyatli amalga oshirish natijasida universitetda samarali va raqamlashtirilgan ekologik boshqaruv tizimi shakllantiriladi, energiya hamda tabiiy resurslardan foydalanish samaradorligi sifat jihatidan yangi bosqichga ko‘tariladi. Ekologik madaniyat va ESG tamoyillari akademik hamjamiyat hayotida mustahkam o‘rin egallab, har bir xodim, tadqiqotchi va talabada atrof-muhitga nisbatan tizimli mas’uliyatli munosabat qaror topadi.
Strategiyaning ijro etilish darajasi va uning pirovard natijalarini xolis baholash maqsadida 2030-yilga qadar erishilishi ko‘zda tutilgan maqsadli strategik ko‘rsatkichlar tizimi belgilangan. Ushbu ko‘rsatkichlar universitetning yillik Barqaror rivojlanish hisoboti hamda xalqaro reytinglardagi o‘rnini belgilash uchun asosiy mezon bo‘lib xizmat qiladi:
2030-yilga qadar erishilishi ko‘zda tutilgan strategik maqsadli ko‘rsatkichlar
	T/r
	Baholash ko‘rsatkichlari
	O‘lchov birligi
	2030-yilga mo‘ljallangan maqsad ()

	1. 
	Talaba boshiga elektr energiyasi sarfi
	kVt·soat/talaba
	Boshlang‘ich qiymatga nisbatan 25% ga kamaytirish

	2. 
	Umumiy elektr energiyasida qayta tiklanuvchi energiya ulushi
	%
	Kamida 35%

	3. 
	LED va aqlli yoritish tizimlari bilan ta’minlangan binolar ulushi
	%
	100%

	4. 
	Talaba boshiga yillik suv sarfi
	m³/talaba
	Boshlang‘ich qiymatga nisbatan 30% ga kamaytirish

	5. 
	Aqlli hisoblagichlar bilan jihozlangan suv nuqtalari ulushi
	%
	100%

	6. 
	Tizimdagi suv yo‘qotish darajasi (texnik sizilma va isrof)
	%
	5% dan past

	7. 
	Talaba boshiga hosil bo‘ladigan maishiy chiqindi miqdori
	kg/talaba
	Boshlang‘ich qiymatga nisbatan 20% ga kamaytirish

	8. 
	Chiqindilarni alohida (saralab) yig‘ish darajasi
	%
	Kamida 60%

	9. 
	Talaba boshiga to‘g‘ri keladigan yashil maydon 
	m²/talaba
	Kamida 12–15 m2 (yoki umumiy hududning 40% qismi)

	10. 
	Landshaftda mahalliy va qurg‘oqchilikka chidamli o‘simliklar ulushi
	%
	Kamida 70%

	11. 
	Barqaror qatnov darajasi (jamoat transporti, velosiped, piyoda)
	%
	Kamida 65%

	12. 
	Barqaror rivojlanish va ESG mazmuniga ega o‘quv kurslari ulushi
	%
	Umumiy kurrikulumga nisbatan kamida 25%

	13. 
	Faol “Yashil kampus elchilari” soni
	kishi
	Har yili kamida 50 nafar faol talaba

	14. 
	Scope 1 va Scope 2 qamrovlari bo‘yicha issiqxona gazlari emissiyasi
	tCO₂e/yil
	Boshlang‘ich qiymatga nisbatan 30% ga qisqartirish



Ushbu bo‘limda keltirilgan 14 ta ustuvor samaradorlik ko‘rsatkichi universitet yashil transformatsiyasining bosh strategik indikatorlari hisoblanadi. Mazkur ko‘rsatkichlarning xalqaro reyting mezonlariga moslashtirilgan batafsil tarkibi, ularni hisoblash va o‘lchash uslubiyoti, monitoring chastotasi hamda 2026–2030-yillar kesimidagi bosqichma-bosqich dinamik prognozlari Strategiyaning uzviy qismi bo‘lgan 2-ilova “Yashil kampus” strategiyasini amalga oshirish bo‘yicha maqsadli ko‘rsatkichlar matrisida belgilangan.
Jadvaldagi ustuvor ko‘rsatkichlar ijrosini baholashda 2-ilovadagi tegishli metrikalar bazaviy mezon bo‘lib xizmat qiladi hamda har yili tayyorlanadigan Barqaror rivojlanish hisobotida ularning o‘zaro muvofiqligi tahlil qilib boriladi.
VIII. YAKUNIY QOIDALAR
Ushbu Strategiya universitetning ekologik transformatsiyasi uchun strategik dasturilamal bo‘lib xizmat qiladi hamda muassasaning uzoq muddatli barqaror rivojlanish siyosatini izchil shakllantirish uchun mustahkam zamin yaratadi. Strategiya milliy ekologik qonunchilik talablari, xalqaro “yashil kampus” standartlari va innovatsion korporativ boshqaruv yondashuvlarining uyg‘un integratsiyasi asosida hayotga tatbiq etiladi.
Strategiyaning ijrosini muvofiqlashtirish va doimiy monitoringini olib borish Yashil kampus ofisi hamda universitetning mas’ul tarkibiy bo‘linmalari zimmasiga yuklatiladi. Strategiyaning bajarilish dinamikasi to‘g‘risida har yili tahliliy hisobotlar tayyorlanadi va ko‘rib chiqish hamda tasdiqlash uchun Universitet Kengashiga taqdim etiladi.
Zarurat tug‘ilganda, ushbu Strategiyaga hamda uning uzviy qismi hisoblangan ilovalariga (1 va 2-ilovalarga) yangi ilmiy ma’lumotlar, ilg‘or xalqaro tajriba, universitetning moliyaviy-resurs imkoniyatlari hamda milliy qonunchilik va ekologik siyosatdagi o‘zgarishlarga muvofiq ravishda Universitet Kengashi qarori bilan tegishli qo‘shimcha va o‘zgartirishlar kiritilishi mumkin.

